གས་བསྐྲད་རྟེན་བསྐྱེད་རྣམ་ཤེས་དགུག །སྡིག་པ་དྲལ་ཞིང་སྔགས་ཀྱིས་བྲབ། ཁྲུས་བྱ་དུག་སྦྱང་སྐྱབས་འགྲོ་དང་། ། དབང་བསྐུར་རྫས་གཏང་ཕུང་པོ་སྦྱང་། །ལམ་སྦྱང་ལམ་བསྟན་མཆོད་འབུལ་དང་། །ཆེད་བརྗོད་རང་གནས་སྤར་བའོ། །
དང་པོ་ནི། མཐེབ་ཀྱུ་བསྐོར་ལ། ཨོཾ་སརྦ་བུགྷྲཱན་ན་མཿསརྦ་སོགས། གསུམ་གྱིས་ཞི་བས་སྦྱངས། ཏིང་ལོ་ཆད་བུར་བཅས་པ་བསྐོར་ཞིང་། ཧཱུཾ། བཞི་པ་གསུམ་གྱིས་ཞི་དྲག་ཕྱེད་མར་སྦྱངས། ཁྲོ་བོ་སྤྱན་འདྲེན་ནས། དགྲ་ལ་ཕྱག་འཚལ་བསྟོད་ཀྱི་བར་སྤྲོ་ན་དྲག་རོལ་དང་བཅས་ཏེ་ཡང་བྱ། ན་མོ་སངས་རྒྱས་ཀྱི་བཀའ་བདེན་པ་དང་། ཆོས་ཀྱ༴ི དགེ་འདུན་གྱ༴ི གསང་སྔགས་དང་རིག་སྔགས་ཀྱི་རྒྱལ་པོ་ཁྲོ་བོ་ཁྲོ་མོ་རྣམས་ཀྱ༴ི བཅོམ་ལྡན་འདས་ངན་སོང་ཐམས་ཅད་ཡོངས་སུ་སྦྱོང་བ་གཟི་བརྗིད་ཀྱི་རྒྱལ་པོའི་དཀྱིལ་འཁོར་གྱི་ལྷ་ཚོགས་རྣམས་ཀྱི་བཀའ་བདེན་པ་དང་། བདེན་པ་ཆེན་པོའི་བྱིན་གྱིས་བརླབས་པའ་ིའཇིག་རྟེན་འདི་ནས་ཕ་རོལ་ཏུ་ཚེ་ལས་འདས་པ་ཆེ་གེ་མོ་ཞེས་བྱ་བ་ལ་ལས་ཀྱི་དབང་གིས་འཆི་ཁ་དང་། བར་དོ་དང་། ཚེ་རབས་གཞན་ཐམས་ཅད་དུ་གནོད་ཅིང་འཚེ་བར་བྱེད་པ་དང་། སྡིག་པ་སྦྱོང་ཞིང་དགེ་བའི་ཆོས་བསྐྱེད་པ་ལས་བར་དུ་གཅོད་པར་བྱེད་པ་དང་། འབྲེལ་པ་ཅན་ཤུལ་ན་གནས་པ་ལ་གནོད་ཅིང་འཚེ་བར་བྱེད་པ་ལ་སོགས་པ། གནོད་བྱེད་བགེགས་ཀྱི་ཚོགས་གང་ཡིན་པ་ཐམས་ཅད་གཏོར་མ་འདིས་ཚིམ་པར་གྱིས་ལ་གནོད་སེམས་ཞི་ཞིང་། དགེ་བའི་སེམས་དང་ལྡན་པས་དམིགས་ཡུལ་བསྒྲུབ་བྱ་འདིའི་ཐན་འཁོར་དུ་མ་གནས་པར་གཞན་དུ་སོང་ཤིག།གལ་ཏེ་མི་འགྲོ་ན། ཡེ་ཤེས་ཀྱི་རྡོ་རྗེ་འབར་བས་མགོ་བོ་ཚལ་པ་བརྒྱར་འགས་པ་བྱའོ། ། ཞེས་གཏོར་མ་དོར། རོལ་མོའི་སྒྲ་བསྒྲགས། །སྦྱང་རྟེན་ལ་ཕྱོགས་བཅུར་ཡུངས་ཀར་གྱིས་བྲབ། གུ་གུལ་གྱིས་བདུག་སྟེེ་དྲག་པོའི་སྦྱང་བའོ། །གཉིས་པ་ནི། རྟེན་དེ་ཉིད་ཡཀྞས་བསངས། སྭ་བྷཱ་ཝས་སྦྱངས། སྟོང་པའི་ངང་ལས་ཡི་གེ་ཎིཿལས་ཚེ་འདས་ཆེ་གེ་མོ་ཞེས་བྱ་བ། གསོན་པོའི་དུས་ཀྱི་རྣམ་པ་ཇི་ལྟ་བ་བཞིན་དུ་གྱུར། གསུམ་པ་ནི། འདོད་རྒྱལ་གྱི་ཕྱག་རྒྱ་བཅས་ལ། གོང་བཞིན་ལས་བདེན་པ་ཆེན་པོའི་བྱིན་གྱིས་རླབས་ཀྱིས། ཚེ་འདས་ཆེ་གེ་མོ་ཞེས་བྱ་བ། ཁམས་གསུམ་གང་ན་གནས་ཤིང་རིགས་དྲུག་གང་དུ་སྐྱེས་སམ། སྐྱེ་གནས་བཞི་གང་གི་བསྡུས་ཏེ་འདུག་ཀྱང་། སྐད་ཅིག་ཐང་ཅིག་ཡུད་ཙམ་འདི་ཉིད་ལ་འདིར་མཆིས་པར་གྱུར་ཅིགཅེས་ལན་གསུམ་བརྗོད། ཨོཾ་ཤོ་དྷ་ནེ་ཤོ་དྷ་ནེ་སརྦ་པཱ་པཾ་ཨཱ་ན་ཡ་ཧཱུཾ། ཞེས་པས་དེའི་སྡིག་པ་རྣམས་ཀྱང་བཀུག་པར་བསམ། བཞི་པ་ནི། དྲལ་བའི་ཕྱག་རྒྱ་དང་། ཨོཾ་བཛྲ་པཱ་ཎི་བི་སྤོ་ཏ་སརྦ་ཨ་པཱ་ཡ་བནྡྷ་ནི་པྲ་མོ་ཀྵ་ཡ། སརྦ་ཨ་པཱ་ཡ་ག་ཏི་བྷྱཿསརྦ་སཏྭཾ་སརྦ་ཏ་ཐཱ་ག་ཏ་བཛྲ་ས་མ་ཡ་ཏྲཊ། གསུམ། ཨོཾ་སརྦ་བིད་སརྦ་པཱ་པཾ་བི་ཤོདྷ་ནི་ཧུཾ་ཕཊ། ཅེས་པས་སྡིག་པ་སྦྱངས། ཨོཾ་སརྦ་བིད་ཏྲཊ། སོགས་ཀྱིས་ངན་སོང་སྦྱངས། གནས་གསུམ་བྱིན་རླབས་དང་། བཛྲ་ཨ་དྷི་ཏིཥྛའི་སྔགས་ཀྱིས་གནས་ཉེར་གཉིས་བྱིན་རླབས་གོང་དུ་བཤད་པ་བཞིན་བྱས། རྣམ་པར་ཤེས་པ་ཨ་ཡིག་དཀར་པོར་གྱུར། ལྔ་པ་ནི། ཨོཾ་སརྦ་པཱ་པཾ་ད་ཧ་ན་བཛྲ་ཧཱུཾ་ཕཊ། ཨོཾ་སརྦ་ཨ་པ་ཡ་བི་ཤོ་དྷ་ན་བཛྲ་ཧཱུཾ་ཕཊ། ཨོཾ་སརྦ་ཀརྨ་ཨ་བ་ར་ཎ་ནི་བྷསྨི་ཀུ་རུ་ཧཱུཾ་ཕཊ། ཨོཾ་བྷྲཱུཾ་བི་ན་ཤ་ཡ་ཨཱ་བ་ར་ཎཱ་ནི་བཛྲ་ཧཱུཾ་ཕཊ། ཨོཾ་དྲུཾ་བི་ཤོ་དྷ་ཡ་ཨ་བ་ར་ཎཱ་ནི་ཧཱུཾ་ཕཊ། ཨོཾ་ཛྭ་ལ་ཛྭ་ལ་དྷ་ཀ་དྷ་ཀ་ཧ་ན་ཧ་ན་ཨཱ་བ་ར་ཎཱ་ནི་ཧཱུཾ་ཕཊ། ཨོཾ་སྲུཾ་ས་ར་ས་ར་པྲ་ས་ར་པྲ་ས་ར་སརྦ་ཨ་བ་ར་ཎཱ་ནི་ཧཱུཾ་ཕཊ། ཨོཾ་ཧཱུཾ་ཧ་ར་ཨ་བ་ར་ཎཱ་ནི་ཧཱུཾ་ཕཊ། ཨོཾ་ཧཱུཾ་ཕཊ་སརྦ་ཨཱ་བ་ར་ཎཱ་ནི་བི་སྥོ་ཊ་ཡ་ཧཱུཾ་ཕཊ། ཨོཾ་བི་དྲ་བ་བི་དྲ་བ་སརྦ་ཨ་པ་ཡ། ཏ་ཏ་ཏོ་ན་ནི་ཧུཾ་ཕཊ། ཨོཾ་ད་ཧ་ད་ཧ་སརྦ་ན་ར་ཀ་ག་ཏེ་ཧེ་ཏུ་ན་ཧུཾ་ཕཊ། ཨོཾ་པ་ཙ་པ་ཙ་སརྦ་པྲ་ཏེ་ཀ་ག་ཏེ་ཧེ་ཏུ་ན་ཧཱུཾ་ཕཊ། ཨོཾ་མ་ཐ་མ་ཐ་སརྦ་ཏིརྻ་ཀྒ་ཏེ་ཧེ་ཏུ་ན་ཧཱུཾ་ཕཊ། ཅེས་པ་རྣམས་བཟླ་ཞིང་བྲབ་རྫས་ཀྱིས་བྲབ། དྲུག་པ་ནི། ལག་ལེན་སྤྲོས་པ་ལ་དགའ་ན། དཀྱིལ་འཁོར་ལ་ཁྲུས་གསོལ་བྱས་ཏེ་དེའི་བུམ་ཆུས་མིང་བྱང་ལ་ཁྲུས་བྱེད། བསྡུ་ན་དཀྱིལ་འཁོར་ལ་ཁྲུས་གསོལ་མ་བྱས་ཀྱང་ཆོག །མིང་བྱང་གི་གཟུགས་བརྙན་མེ་ལོང་ལ་ཤར་བ་ལ་བཀྲུ་ཞིང་། འདི་ནི་སྦྱིན་པའི་རང་བཞིན་ཆུ། ། སེར་སྣའི་དྲི་མ་སྦྱོང་མཛད་ཅིང་། སོགས། ཕར་ཕྱིན་དྲུག་གི་ཚིགས་བཅད་རེ་རེའི་མཐར། རྩ་རིག་བརྗོད་ཅིང་བཀྲུ། སྤྲོ་ན། ཆུ་བོ་དྲུག་གི་ཁྲུས་བྱས་པས་སོགས་ཀྱང་བྱ། བདུན་པ་ནི། བུམ་ཆུ་ནས་སྦྱང་རྟེན་ལ་ཅུང་ཟད་འཐོར་ཞིང་། འདོད་ཆགས་ཞེ་སྡང་གཏི་མུག་སྟེ། །འདི་དག་འཇིག་རྟེན་དུག་གསུམ་ཡིན། །སངས་རྒྱས་བཅོམ་ལྡན་དུག་མི་མངའ། །སངས་རྒྱས་བདེན་པས་དུག་བཅོམ་མོ། ། དེ་བཞིན་དུ། དམ་ཆོས་བདེན་པས༴ དགེ་འདུན་བདེན་པས༴ ས་འདི་དུག་གི་ཕ་ཡིན་ཏེ། །ས་འདི་དུག་གི་མ་ཡང་ཡིན། །བདེན་པའི་བདེན་ཚིག་འདི་དག་གིས། །དུས་གསུམ་ས་ཡིན་ནང་དུ་སོང་། དེ་བཞིན་དུ་ཆུ་མེ་རླུང་ལའང་སྦྱར། དེ་ནས་སྤྲོ་ན། གང་ལ་སེར་སྣ་རྣམ་ཆགས་པ་སོགས། ཡངས་པའི་གྲོང་ཁྱེར་དུ་འཇུག་པའི་མདོ་ལས་འབྱུང་བའི་ཤིས་བརྗོད་ཀྱང་མཛད་པའི་སྲོལ་འདུག་པ་ལྟར་བྱ། བསྡུ་ན་མ་བྱས་ཀྱང་ཆོག་ག ོ།བརྒྱད་པ་ནི། གཙོ་བོ་རྒྱལ་བ་འགྲོ་བའི་མགོན། །འགྲོ་བའི་སྐྱོབ་པའི་དོན་བརྩོན་པ། །སྟོབས་ཆེན་འཇིགས་པ་ཆེ་སེལ་ལ། །ཚེ་འདས་སྐྱབས་སུ་མཆི་ལགས་སོ། །དེ་ཡི་ཐུགས་སུ་ཆུད་པའི་ཆོས། །འཁོར་བའི་འཇིགས་པ་སེལ་མཛད་དང་། །བྱང་ཆུབ་སེམས་དཔའི་ཚོགས་ལ་ཡང་། །དེ་བཞིན་ཚེ་འདས་སྐྱབས་སུ་མཆི། །ཚེ་འདས་འཇིགས་པས་རྣམ་སྐྲག་སྟེ། །ཀུན་དུ་བཟང་ལ་བདག་ཉིད་འབུལ། །འཇམ་པའི་དབྱངས་ལ་ཚེ་འདས་ཀྱིས། །ལུས་འདི་བདག་གིས་དབུལ་བར་བགྱི། །ཐུགས་རྗེའི་སྤྱོད་པ་མ་འཁྲུལ་བའི། །སྤྱན་རས་གཟིགས་མགོན་དེ་ལ་ཡང་། །ཉམ་ཐག་ང་རོས་འོ་དོད་འབོད། སྡིག་ལྡན་འདི་ལ་སྐྱབས་སུ་གསོལ། ། འཕགས་པ་ནམ་མཁའི་སྙིང་པོ་དང་། །ས་ཡི་སྙིང་པོ་དག་དང་ནི། །ཐུགས་རྗེ་ཆེ་མགོན་ཐམས་ཅད་ལ། །སྐྱབས་འཚོལ་སྙིང་ནས་འོ་དོད་འབོད། །གང་ཞིག་མཐོང་ན་གཤིན་རྗེ་ཡི། །ཕོ་ཉ་ལ་སོགས་སྡང་བ་རྣམས། །སྐྲག་ནས་ཕྱོགས་བཞིར་འབྱེར་བྱེད་པ། །རྡོ་རྗེ་ཅན་ལ་སྐྱབས་སུ་མཆི། །སྔོན་ཆད་ཁྱོད་ཀྱི་བཀའ་ལས་འདས། །ད་ནི་འཇིགས་པ་ཆེ་མཐོང་ནས། ཁྱེད་ལ་སྐྱབས་སུ་མཆི་ལགས་ཀྱི། ། འཇིགས་པ་མྱུར་དུ་བསལ་དུ་གསོལ།  ཞེས་ལན་གསུམ་དུ་གསོལ་བ་འདེབས་པའམ། འདེབས་སུ་གཞུག །དགུ་པ་ནི། གལ་ཏེ་དབང་མི་བསྐུར་ན། སྐབས་འདིར་ལམ་སྦྱང་བསྟན་བྱེད་ལ། དབང་བསྐུར་བྱེད་ནའང་སྐབས་འདི་ཉིད་དུ་བྱེད་དེ། དགའ་ཆེན་ཁྱོད་བདག། སོགས་ཀྱིས་གསོལ་བ་འདེབས་པ་ནས། བསྒྲུབས་ན་མྱུར་དུ་འགྲུབ་པར་འགྱུར། ཞེས་པའི་བདག་འཇུག་གི་སྐབས་བཞིན་ཡོངས་སུ་རྫོགས་པའམ། འཇིག་རྟེན་དུ་ནི་ཀུན་མཁྱེན་དག་སོགས། ཁྱེད་ཀྱི་སྲོག་ཆགས་བསད་མི་བྱ། སོགས་དང་། བཀའི་དབང་བསྐུར་མན་ཆད་བོར་བས་ལྷག་མ་སྔར་བཞིན་བྱས་ནའང་ལེགས་ཏེ། ཡེ་ཤེས་དབབ་པའི་སྐབས་རང་གི་ཞེས་པ་ཚེ་འདས་ཀྱི་ཞེས་འདོན་པ་བསྒྱུར་དགོས་པ་སོགས་ཕྲ་མོ་རྣམས་རིག་པས་དཔྱད་དེ་ཤེས་པར་བྱའོ། །
བཅུ་པ་ནི། ཟས་གཏད་དང་གོས་ལྷམ་སོགས་གཏོད་དགོས་ན་ཡང་དབང་བསྐུར་བའི་རྗེས་འདིར་བྱེད་དེ། རྟེན་བསྒྲུབ་བྱར་མོས་པ་ལ་དབང་བསྐུར་བས་སྡིག་སྒྲིབ་དག་སྡེ་རྡོ་རྗེ་སེམས་དཔའི་སྐུར་གྱུར་པ་ལ་མཆོད་པར་བསམ། ཟས་གོས་རྣམས་ཡཀྵས་བསངས་ སྭཱབྷཱས་སྦྱངས། ན་མཿསརྦ་སོགས་ནམ་མཁའ་མཛོད་ཀྱི་སྔགས་རྒྱ་ལན་གསུམ་གྱིས་བྱིན་གྱིས་བརླབས། ཁ་དོག་དབྱིབས་ལེགས་སོགས་འདོད་ཡོན་ལྔའི་ཚིགས་བཅད་ལས། རྡོ་རྗེ་སེམས་དཔའི་གནས་ཐོབ་ཁྱོད་ལ་འབུལ། །ཟག་མེད་དགའ་བ་དེས་རྟག་ཏུ་ཚིམ་པར་ཤོག། ཅེས་རྐང་པ་ཕྱི་མ་གཉིས་བསྒྱུར། ཨོཾ་བཛྲ་སཏྭ་རཱུ་པ་ཀ་མ་གུ་ཎ་སོགས་སྔགས་ཀྱང་བསྒྱུར། བཅུ་གཅིག་པ་ཕུང་པོ་སྦྱང་བ་ནི། དཀྱིལ་འཁོར་ལྷ་ཚོགས་རྣམས་ཀྱི་ཐུགས་ཀ་ནས་ཡེ་ཤེས་ཀྱི་འོད་ཟེར་བྱུང་། འདི་ཞེས་བྱ་བའི་ཕུང་ཁམས་སྐྱེ་མཆེད་འཁོར་བའི་ཆོས་ཐམས་ཅད་ཡེ་ཤེས་ཆེན་པོའི་དབྱིངས་སུ་སྦྱངས་པར་གྱུར། རྩ་རིག་ལན་གསུམ་དང་། །སྙིང་པོ་ལན་གསུམ་གྱི་མེ་ངར་ཞུགས་སྦར་ཞིང་། སྟོང་ཉིད་ཡེ་ཤེས་འབར་བའི་མེས། ཚེ་འདས་སྒྲིབ་པའི་བུད་ཤིང་དང་། །འཁོར་བའི་སྡུག་བསྔལ་མ་ལུས་པ། །ཡེ་ཤེས་སྣང་བ་འབར་གྱུར་ཅིག།གསོན་ཅིག་དགོངས་ཤིག་རིགས་ཀྱི་བུ། །ཕུང་པོ་ལྔ་ཡི་བུད་ཤིང་ལ། ། རྒྱལ་བ་རིགས་ལྔའི་མེ་སྤར་རོ། །
འབྱུང་བ་བཞིའི་བུད་ཤིང་ལ། །ལྷ་མོ་བཞི་ཡི་མེ་སྤར་རོ། །དབང་པོ་དྲུག་གི་བུད་ཤིང་ལ། །སེམས་དཔའ་དྲུག་ག༴ི །ཡུལ་རྣམས་དྲུག་གི་བུད་ཤིང་ལ། །ལྷ་མོ་དྲུག་ག༴ི །ལུས་ངག་ཡིད་གསུམ་བུད་ཤིང་ལ། །རྒྱལ་བ་སྐུ་གསུམ་མེ་སྤར་རོ།། སྐུ་གསུམ་ཡེ་ཤེས་ལྔ་ལྡན་དུ། །འགྲོ་བའི་དོན་དུ་འབྱུང་བར་ཤོགཅེས་བརྗོད། བཅུ་གཉིས་པ་ལམ་སྦྱང་བ་ནི། དཀོན་མཆོག་རིན་ཆེན་དཔལ་ཞིང་དུ། །དཀོན་མཆོག་རིན་ཆེན་ལས་བྱུང་བ། །དཀོན་མཆོག་རིན་ཆེན་འོད་ཟེར་གྱིས། །རིན་ཆེན་འཕྲེང་བ་རྣམ་དག་པ། །ཚོགས་ཀྱིས་ལམ་དང་སྦྱོར་བའི་ལམ། །མཐོང་བའི་ལམ་དང་སྒོམ་པའི་ལམ། །བྱང་ཆུབ་བར་ཆད་མེད་པའི་ལམ། །བླ་ན་མེད་པའི་ཁྱད་པར་ལམ། ། རྣམ་པར་གྲོལ་བའི་ལམ་དག་ལ། །བརྟེན་ནས་སྡིག་པ་ཀུན་སྦྱངས་ཏེ། །འཕགས་པའི་ལམ་འདིར་འགྲོ་བར་ཤོགཨོཾ་རཏྣེ་རཏྣེ་མཧཱ་རཏྣེ་རཏྣ་སམྦྷ་ཝེ། །རཏྣ་ཀིརྣི་རཏྣ་མཱ་ལ་བི་ཤུདྡྷེ་ཤོ་དྷ་ཡ་སརྦ་པཱ་པཾ་ཧཱུཾ་ཕཊ། བཅུ་གསུམ་པ་ལམ་བསྟན་པ་ནི། པདྨ་འདབ་གྱིས་མ་གོས་ལྟར། སྲིད་གསུམ་དྲི་མས་མ་གོས་པའི། སྲིད་པའི་པདྨོ་ལས་བྱུང་བ། བདེ་བ་ཅན་དུ་སྐྱེ་བར་ཤོག། ཨོཾ་པདྨེ་པདྨེ་པདྨ་སམྦྷ་ཝེ་མཧཱ་སུ་ཁ་བ་ཏེ་གཙྪནྟུ་སྭཱཧཱ།  བཅུ་བཞི་པ་མཆོད་པ་འབུལ་བ་ནི། དེར་པདྨ་ལ་བརྫུས་ཏེ་སྐྱེས་ནས། །བཅོམ་ལྡན་འདས་འོད་དཔག་མེད་ཀྱི་ཞལ་མཐོང་། །གདམས་པ་དང་རྗེ་བསྟན་ཐོབ། དེའི་རྒྱུ་བརྟགས་པས་རྡོ་རྗེ་སློབ་དཔོན་གྱི་ཆོ་གའི་མཐུ་ཡིན་པར་ཤེས་ནས་རྫུ་འཕྲུལ་གྱིས་འདིར་འོངས་ཏེ་སློབ་དཔོན་དང་དཀྱིལ་འཁོར་གྱི་ལྷ་ཚོགས་ལ་ལན་དུ་མར་བསྐོར་བ་བྱས་ཏེ། ། མཆོད་པ་ཉེར་ལྔ་ལ་སོགས་པ་མཆོད་པ་དཔག་ཏུ་མེད་པས་མཆོད། བསྟོད་པས་ཀྱང་བསྟོད་པར་འགྱུར། ན་མོ་བྷ་ག་ཝ་ཏེ་བཛྲ་ས་ར་སོགས་མཆོད་པའི་སྤྲིན་གྱི་གཟུངས་འདོན་ཞིང་རོལ་མོ་བྱ།
བཅོ་ལྔ་པ་ཆེད་དུ་བརྗོད་པ་ནི། ཨེ་མ་སངས་རྒྱས་རྣམས་ཀྱི་ནི། །སྔགས་ཀྱི་བྱིན་རླབས་ཡ་མཚན་ཆེ། །གང་ཕྱིར་མཚམས་མེད་ལྷུང་བ་ཡི། །སེམས་ཅན་ལྷ་གནས་མྱུར་དུ་སྐྱེ། །ཨེ་མ་ཤཱཀྱ་མགོན་པོ་ཡི། །སངས་རྒྱས་མཛད་པ་ཡ་མཚན་ཆེ། །གང་ཕྱིར་ངན་སོང་ལྷུང་བ་ཡི། །སེམས་ཅན་གློག་བཞིན་མྱུར་དུ་གྲོལ།  ཞེས་ཆེད་དུ་བརྗོད་པར་གྱུར། བཅུ་དྲུག་པ་རང་གནས་སུ་སྤར་བ་ནི། སླར་ཡང་བསྒྲུབ་བྱ་དེ་ཉིད་བདེ་བ་ཅན་གྱི་ཞིང་ཁམས་སུ་སོང་བར་བསམས་ལ། ཨོཾ་པདྨེ་པདྨེ་སོགས་བརྗོད་ལ་རོལ་མོ་དང་བཅས་མེ་ཏོག་དོར། སྐབས་འདིར་བྱང་བུ་བསྲེགས་པའི་ལག་ལེན་ཡང་ཡོད་མོད་ཀྱི། དཀྱུས་ཉིད་ལེགས་པར་མངོན་ནོ། །དེ་དག་གིས་ནི་ཕྱིར་བཟློག་གི་ཆོ་ག་རྣམས་བསྟན་ཟིན་ཏོ། །
ཆོ་ག་ཡོངས་རྫོགས་འདི་དག་ཀྱང་བསྙན་པ་སྔོན་དུ་སོང་བས་བྱར་རུང་ག ི།གཞན་གྱི་མ་ཡིན་ན། བསྙེན་པ་ཇི་ལྟར་བྱ་ཞེ་ན། འདི་ལ་དཀྱིལ་འཁོར་ཡོངས་རྫོགས་དང་། །རས་བྲིས་ཀྱི་བསྙེན་པ་སོགས་ཀྱི་ཐ་སྙད་མཛད་པ་ནི། སྒྲུབ་པ་ལ་བསྙེན་པའི་མིང་བཏགས་པ་ཙམ་ཡིན་ལ། འགའ་ཞིག་བདག་བསྐྱེད་རྒྱས་པ་སྦྱར་བའི་སྒྲུབ་མཆོད་ལ། བསྙེན་པ་རྒྱས་པ་གཏོང་ངོ་ཟེར་བ་ནི། བསྙེན་པ་དང་སྒྲུབ་པའི་དབྱེ་བ་མ་རིག་པས་བསྙེན་པ་གང་ལ་ཟེར་རོ་མ་ཤེས་ཤིང་ད་ལྟའི་ཆོ་ག་སྒྲིགས་སྒྲུབ་མཆོད་འདི་རྣམས་སྒྲུབ་པའི་འདྲ་འབག་ཙམ་ཡིན་གྱི། བསྙེན་པའི་འདྲ་འབག་ཏུ་མི་འགྱུར་བའི་རྒྱུ་མཚན་མ་གོ་བའི་ཅལ་ཅོལ་དུ་འདུག་ལ། བདག་བསྐྱེད་རྒྱས་པ་ལ་བསྙེན་པའི་ཐ་སྙད་སྦྱར་བའང་ཆོ་ག་རྒྱས་པའི་རྒྱུད་འགའ་ལ་ཡོད་མོད་ཀྱི། དེ་ནི་དབང་བསྐུར་ལ་སོགས་པ་དཀྱིལ་འཁོར་འབྲི་བའི་དོན་གྱི་གནས་བཞུ་བའི་བསྙེན་པ་ཡིན་ལ། འདི་ནི་ཆོ་ག་རྒྱས་པའི་རྒྱུད་མིན་ཞིང་བསྙེན་པའི་ཆོ་ག་ནི་ཉུང་ངུ་རེས་རུང་སྟེ། དཀྱིལ་འཁོར་ཆོ་ག་འདིའི་ཟུར་འདེབས་སུ་ཕྱོགས་མཐོང་ཙམ་འཆད་པར་འགྱུར་རོ། །དེ་ལྟར་ངན་སོང་སྦྱོང་བའི་ཆོ་ག་ནི། ཤིན་ཏུ་བློ་དམན་དོན་དུ་ངག་འདོན་བསྒྲིགས། །དགེ་དེས་མཐའ་ཡས་འགྲོ་བ་སྲིད་མཚོ་ལས། །ལེགས་པར་དྲངས་ཏེ་བྱང་ཆུབ་སར་འགོད་ཤོག། །།
ཅེས་པ་ཐམས་ཅད་རིག་པའི་དཀྱིལ་འཁོར་གྱི་ཆོ་ག །རྣལ་འབྱོར་རྒྱུད་ཀྱི་ལུགས་དང་མཐུན་པར་བཀྲལ་བ། འཁོར་བ་ཀུན་གྲོལ་ཞེས་བྱ་བ་འདི་ཡང་། གཞན་མང་པོས་ནན་ཏན་དུ་བསྐུལ་བ་ལས། ཏཱ་ར་ནཱ་ཐས་ཞོར་བྱུང་དུ་བརྗོད་པའོ།། །། དགེའོ། །